Wood yn croesawu newid yn y polisi - The Llanelli Herald
'Ni allwn anwybyddu'r argyfwng
hwn rhagor': Leanne Wood
GAN YMATEB i'r ffaith bod Prif Weinidog y DU wedi cyhoeddi y bydd y Deyrnas Gyfunol yn derbyn mwy o ffoaduriaid, dywedodd Arweinydd Plaid Cymru Leanne Wood:
"Mae Plaid Cymru'n croesawu'r ffaith bod y Prif Weinidog o'r diwedd wedi rhoi mewn i'r pwysau cyhoeddus gan newid ei feddwl ynghylch cymryd mwy o ffoaduriaid o Syria i'r DU. Mae hwn yn fan cychwyn da ond rydym dal angen gwneud llawer, llawer mwy ac rwyf wedi bod yn glir ynghylch y ffaith y bydd Plaid Cymru yn gwneud popeth o fewn ein gallu i helpu.
"Ni allwn anwybyddu'r argyfwng hwn rhagor. Mae gweithredoedd blaenorol y DU wedi cyfrannu tuag at ansefydlogrwydd a gwrthdaro yn y Dwyrain Canol sydd wrth wraidd yr argyfwng felly mae ond yn iawn i'r wladwriaeth dderbyn mwy o ffoaduriaid sydd wedi eu heffeithio gan y gwahanol ryfeloedd.
"Dylai'r Prif Weinidog yn awr weithio'n agos gyda'r llywodraethau datganoledig i sicrhau fod pob un o wledydd y DU yn gwneud darpariaeth ar gyfer derbyn cwota teg o ffoaduriaid, a hynny ar frys. Rwy'n ailadrodd fy ngalwad ar arweinwyr y pleidiau Cymreig eraill i gytuno ar ddatganiad ar y cyd ar gyfer Cymru yn cynnig cymorth ymarferol a chefnogaeth i'n cyd fodau dynol yn ystod y cyfnod hwn pan maen nhw mewn angen."